
  Solen er rød og stor i det den sakte går ned bak fjellene i vest. Mariell Tannfe venter spent mens hun hører på lærerens beskjeder til klassen før de får diplomet for å ha fullført «Tannfeens 1-2-3 med fokus på barn av caffe latte generasjonen». Det kribler i magen hennes når læreren tar en siste oppsummering om utfordringer med dype dykk i caffe latte-glasset og andre farer ute i den store verden. Mariell Tannfe føler hun ikke kan komme fort nok avsted etter sin første tann. Hun håper inderlig at tannen ligger i et vanlig melkeglass og ikke i et stort caffe latte-glass. Mariell Tannfe forstår ikke hvordan foreldrene kan finne på å legge tannen i caffe latte-glass. Tenker de ikke på tannfeen som skal ned i glasset etter tannen? Bare i fjor hadde de tre nesten-drukningsulykker på grunn av for mye vann i glasset, og to redningsaksjoner av små tannfeer som ikke kom seg opp av glasset når det var for lite vann i det.

